სალამანკა

სალამანკა () — ქალაქი დასავლეთ ესპანეთში, სალამანკის პროვინციის დედაქალაქი, რომელიც ავტონომიურ რეგიონს კასტილია და ლეონი ეკუთვნის. მდებარეობს კამპო-ჩაროს კომარკაში, იბერიის ნახევარკუნძულის ჩრდილო-დასავლეთ ნაწილში. 2017 წლის მონაცემებით ქალაქში ცხოვრობს 144,436 რეგისტრირებული ადამიანი. სალამანკა ცნობილია თავისი მრავალრიცხოვანი შესანიშნავი პლატერესკული სტილის შენობებით.

ქალაქის ისტორია დაახლოებით 2700 წლის წინ იწყება, პირველი რკინის ხანის პერიოდში, როდესაც ქალაქის პირველი მოსახლეები სან-ვისენტეს გორაზე, მდინარე ტორმესის ნაპირებზე დასახლდნენ. მას შემდეგ მეტროპოლისმა სხვადასხვა ხალხის გავლა იხილა: ვაკეიები, ვეტონები, რომაელები, ვესტგოთები და მუსლიმები. რაიმუნდ ბურგუნდიელი, მეფე ალფონსო VI-ის სიძე, შუა საუკუნეებში ქალაქის ხელახალი დასახლებითა და თანამედროვე სალამანკის საფუძვლების ჩაყრით იყო დაკავებული.

სალამანკაში მდებარეობს ესპანეთის უძველესი მოქმედი უნივერსიტეტი, რომელიც 1218 წელს დააარსა ალფონსო IX-მ studium generale-ს საფუძველზე. ეს იყო პირველი უნივერსიტეტი ევროპაში, რომელმაც უნივერსიტეტის წოდება მიიღო ალფონსო X-ის 1252 წლის 9 ნოემბრის სამეფო დეკრეტით და პაპ ალექსანდრე IV-ის 1255 წლის licentia ubique docendi-ით. სალამანკა მსოფლიო ისტორიასთან დაკავშირებულია ისეთი სახელებით, როგორებიც არიან ანტონიო დე ნებრიხა, ქრისტეფორე კოლუმბი, ფერნანდო დე როხასი, ფრანსისკო დე ვიტორია და სალამანკის სკოლა, ბერი ლუის დე ლეონი, ბეატრის გალინდო და მიგელ დე უნამუნო.

სალამანკის ძველი ქალაქი 1988 წელს იუნესკოს მიერ მსოფლიო მემკვიდრეობის ძეგლად გამოცხადდა. მას გააჩნია მნიშვნელოვანი ისტორიულ-არქიტექტურული მემკვიდრეობა, რომელთა შორის გამოირჩევა მისი ორი — ძველი და ახალი კათედრალი, კასა-დე-ლას-კონჩასი, პლასა-მაიორი, სან-ესტებანის მონასტერი და ესკუელას მაიორესი. 2003 წლიდან სალამანკის წმინდა კვირა საერთაშორისო ტურისტული ინტერესის მქონედ ღონისძიებად არის გამოცხადებული.

რესურსები ინტერნეტში

City Council of Salamanca
Official Tourist Information Office
Wiki of the city of Salamanca
General information on Salamanca
General information about events in Salamanca
Salamanca travel guide
Salamanca city guide at HitchHikers Handbook
Flag of Salamanca

კატეგორია:კასტილია და ლეონის ქალაქები
კატეგორია:მსოფლიო მემკვიდრეობის ძეგლები ესპანეთში
კატეგორია:საუნივერსიტეტო ქალაქები
კატეგორია:ევროპის კულტურული დედაქალაქები